b'\n_START_ARTICLE_\nZnakovni jezik\n_START_PARAGRAPH_\nZnakovni jezik je komunikativno sredstvo gluhih oseb in njihovo edino sredstvo sporazumevanja, ki temelji na uporabi rok, mimike obraza, o\xc4\x8di, ustnic in gibanju telesa. Vsakemu besednemu oziroma govornemu jeziku odgovarja en znakovni, ki je neodvisen od govornega in se razvija znotraj skupnosti gluhonemih oseb. Izrazno sredstvo tega jezika so kretnje in znaki, in ne besede. Znakovni jezik ni le jezik gluhih oseb, saj ga uporabljajo tudi ljudje z okvaro sluha, osebe, ki  v njihovem o\xc5\xbejem dru\xc5\xbeinskem krogu ter tolma\xc4\x8di, ki ta jezik tolma\xc4\x8dijo.  _NEWLINE_Evropski parlament je sprejel resolucijo o znakovnih jezikih leta 1988 in ponovno leta 1998. Od takrat podpira dr\xc5\xbeave \xc4\x8dlanice, da se pribli\xc5\xbeajo tej delikatni tematiki in da uveljavijo rabo znakovnega jezika ter naj omogo\xc4\x8dijo osebam s takimi potrebami u\xc4\x8denje in delo v njihovem izbranem jeziku. Tri dr\xc5\xbeave \xc4\x8dlanice so vklju\xc4\x8dile priznavanje znakovnega jezika kot nacionalni jezik v ustavo. Te so: Avstrija, Finska in Portugalska. Nizozemsko in francosko govore\xc4\x8di skupini v Belgiji, Danska, Nem\xc4\x8dija, Gr\xc4\x8dija, Irska, Latvija, Norve\xc5\xa1ka, Slovenija, \xc5\xa0panija, \xc5\xa0vedska in Zdru\xc5\xbeeno kraljestvo, pa so znakovne jezike opredelile z razli\xc4\x8dnimi zakoni, ukrepi in predpisi.  _NEWLINE_Republika Slovenija je znakovni jezik zakonsko opredelila leta 2002. Zakon dopu\xc5\xa1\xc4\x8da pravico gluhim osebam do uporabe znakovnega jezika v postopkih pred dr\xc5\xbeavnimi organi, organi lokalne samouprave, izvajalci javnih pooblastil oziroma izvajalci slu\xc5\xbebe. Opredeljuje \xc5\xa1e pravico do uporabe znakovnega jezika v vseh \xc5\xbeivljenjskih situacijah, pri katerih bi gluhota predstavljala oviro pri sporazumevanju in komunikaciji gluhim osebam. Ta zakon ne predstavlja samo pravico gluhonemim, da premostijo komunikacijske te\xc5\xbeave, ampak predstavlja tudi nova delovna mesta, npr.: za tolma\xc4\x8de. Vsaka gluhonema oseba ima sedaj pravico do tolma\xc4\x8da za slovenski znakovni jezik. _NEWLINE_1.\xc4\x8dlen zakona se glasi: \xc2\xbbTa zakon dolo\xc4\x8da pravico gluhih oseb uporabljati slovenski znakovni jezik (v nadaljevanju: znakovni jezik) in pravico gluhih oseb do informiranja v njim prilagojenih tehnikah ter obseg in na\xc4\x8din uveljavljanja pravice do tolma\xc4\x8da za znakovni jezik pri enakopravnem vklju\xc4\x8devanju gluhih oseb v \xc5\xbeivljenjsko in delovno okolje ter vse oblike dru\xc5\xbebenega \xc5\xbeivljenja ob enakih pravicah in pogojih ter z enakimi mo\xc5\xbenostmi, kot jih imajo osebe brez okvare sluha. Gluhe osebe uveljavljajo pravice po tem zakonu, razen \xc4\x8de drug zakon ne dolo\xc4\x8da druga\xc4\x8de. Dolo\xc4\x8dbe tega zakona, ki se nana\xc5\xa1ajo na fizi\xc4\x8dne osebe, veljajo enako za \xc5\xbeenske in za mo\xc5\xa1ke.\xc2\xab'